พิษขึ้นค่าจ้างเงินเฟ้อพุ่ง5%ชงครม.รับมือ
สภาที่ปรึกษาเสนอรัฐบาลใหม่รับมือเศรษฐกิจ ห่วงขึ้นค่าจ้างดันเงินเฟ้อพุ่ง 5%
16 ส.ค. 2554

สภาที่ปรึกษาเสนอรัฐบาลใหม่รับมือเศรษฐกิจ ห่วงขึ้นค่าจ้างดันเงินเฟ้อพุ่ง 5%
นายโอกาส เตพละกุล ประธานสภาที่ปรึกษาเศรษฐกิจและสังคมแห่งชาติ เปิดเผยว่า จะเสนอแนวทางการสร้างเศรษฐกิจกับนโยบายรัฐบาลใหม่ให้กับคณะรัฐมนตรีพิจารณาในวันที่ 16 ส.ค.นี้ 
สาระที่สำคัญ คือ ขอให้ทบทวนนโยบายขึ้นค่าจ้างขั้นต่ำ 300 บาท แบบขั้นบันได หรือให้เอกชนรับส่วนหนึ่งและรัฐบาลชดเชยในรูปแบบของค่าครองชีพ อาจจะโอนเงินผ่านนายจ้าง หรือโอนเงินเข้าผ่านทางประกันสังคมให้กับลูกจ้างโดยตรง และให้เป็นภาระของภาคเอกชนภายใน 3 ปี เพื่อลดผลกระทบและควรสร้างเงื่อนไขการขึ้นค่าจ้างว่าต้องเป็นแรงงานที่ผ่านการอบรม
สำหรับเรื่องการลดภาษีนิติบุคคล เห็นว่าผู้ที่ได้ประโยชน์คือกลุ่มอุตสาหกรรมขนาดใหญ่เพียงไม่กี่กลุ่ม และจะสร้างความเหลื่อมล้ำให้กับเอสเอ็มอีที่จะมีผลต่อขีดความสามารถในการแข่งขัน
นอกจากนี้ เห็นว่ารัฐบาลควรมีนโยบายรองรับเงินเฟ้อที่อาจเกิดจากการขับเคลื่อนนโยบายของรัฐบาล ซึ่งใช้งบประมาณเป็นจำนวนมาก จะส่งผลทำให้อัตราเงินเฟ้อสูงขึ้นไม่น้อยกว่า 5% กดดันทำให้ต้นทุนการผลิตปรับตัวสูงขึ้น และส่งผลต่อขีดความสามารถในการแข่งขันของประเทศ
อย่างไรก็ตาม ควรมีนโยบายการรับมือเศรษฐกิจโลกถดถอยที่จะต่อเนื่องอย่างน้อย 2-3 ปี